ธปท.พร้อมผ่อนเกณฑ์ถือเงินนอกให้เอกชน
ธปท.เผยพร้อมจะพิจารณาผ่อนเกณฑ์ถือครองเงินตราต่างประเทศให้เอกชนเพิ่มเติม เพื่อดูแลความผันผวนค่าเงินบาท
28 ม.ค. 2556

ธปท.เผยพร้อมจะพิจารณาผ่อนเกณฑ์ถือครองเงินตราต่างประเทศให้เอกชนเพิ่มเติม เพื่อดูแลความผันผวนค่าเงินบาท
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า หากเอกชนหรือผู้ส่งออกจะมีข้อเสนอเพิ่มเติมในการถือครองเงินตราต่างประเทศ เพื่อเพิ่มความสะดวกและบริหารค่าเงินในช่วงที่เงินบาทเคลื่อนไหวผันผวน ธปท.ก็พร้อมจะรับฟัง อย่างไรก็ตามในปัจจุบันธปท.ก็อนุญาตให้ผู้ส่งออกถือครองเงินตราต่างประเทศได้นานเป็นปีอยู่แล้ว
"เอกชนหรือทางสอท.มีข้อเสนอะไร จะให้ถือเงินตราต่างประเทศนานขึ้นเราก็จะรับฟัง อะฑไรที่ไม่กระทบมากหรือเหลือบ่ากว่าแรงเราก็จะพิจารณาผ่อนให้ แต่ตอนนี้ยังไม่สามารถนัดสอท.คุยหารือผลกระทบบาทแข็งค่าได้ ต้องรอสอท.ก่อนว่าจะสะดวกหารือเมื่อไร"นายประสารกล่าว 
นายประสาร กล่าวว่า ค่าเงินบาทปรับอ่อนค่าลงในช่วงนี้น่าจะเป็นผลการปรับตัวของตลาด แต่เศรษฐกิจโลกยังผันผวน เงินบาทจึงยังมีโอกาสผันผวนได้อีก ผู้เกี่ยวข้องค่าเงินควรระวังเพราะยังไม่ชัดเจนว่าค่าเงินบาทจะเคลื่อนไหวไปในทิศทางใดทิศทางหนึ่งชัดเจน